સફેદ દાઢી અને આંખો પર ડાર્ક ગૉગલ્સ ધરાવતો રજનીકાન્તની નવી ફિલ્મ ‘કબાલી’નો ફસ્ર્ટ લુક રિલીઝ થયો ત્યારથી જ આ ફિલ્મ ચર્ચાના સાતમા આસમાને પહોંચી ગયેલી. હવે ફાઇનલી આ શુક્રવારે આ ફિલ્મ થિયેટરોમાં આવી રહી છે. રજનીકાન્તના ચાહકોએ ઑલરેડી તેમની આ ફિલ્મને હાઉસફુલનાં પાટિયાં મરાવી દીધાં છે. આ ફિલ્મ બાબતે લોકોનો ક્રેઝ કેવો છે એનો અંદાજ એ વાત પરથી જ આવી જાય છે કે ચેન્નઈનાં કેટલાંક થિયેટરોએ ‘કબાલી’ની ટિકિટોનું ઑનલાઇન બુકિંગ શરૂ કર્યું એની ગણતરીની મિનિટોમાં જ બધા શો હાઉસફુલ થઈ ગયા. એ પણ માત્ર શુક્રવારના જ નહીં, બલકે આખા પહેલા અઠવાડિયાના શોની મોટા ભાગની ટિકિટો વેચાઈ ચૂકી છે. આ ક્રેઝ જોઈને કેટલાંય મલ્ટિપ્લેક્સોમાં ટિકિટ-બુકિંગ શરૂ જ નથી કરવામાં આવ્યું.